Snorri Sturluson

Hiel Snorri Sturluson (1179 - 1241 setul 23) äbinom poedan, jenavan ä bolitan Lisladeänik. Kilna pävälom lonisagan diala Lisladeänik: el Alþingi. Älautom eli Edda Prosadik ü Edda Yunikum, kel binädon me el Gylfaginning (= Cütami ela Gylfi): konot miteodema Norgänik, el Skáldskaparmál: buk püka poedik, ed el Háttatal: lised poedafomas. Äbinom i lautan ela Heimskringla: bepenam jenotema regas Norgänik, se miteods ela Ynglinga saga jü prim Zänodatimäda. Sekü kods stülavik e metodaviks, el Snorri suvo palelogom as lautan ela Egils saga.

As jenavan e metodipenan, el Snorri binom küpädik as moban teoroda (pämäniotöl in el Edda Prosadik), das gods miteodik primons dabini oksik as krigadugans e regs menik, kelas sepülps tirädons kulti. Bi pösods vokädons nemi krigadugana deadik du golons ini komip, u regana deadik ün tims fikulik, primons grediko ad kultön omis. Fino krigadugan u regan pamemom te as god. El Snorri pamobom i, das tribüts, kels vikodons ta tribüts votik, plänons vikodi oksik me lesag, das gods onsik ekomipons ed evikodons ta gods neflenas. 

Klad:Moteds ün 1179
Klad:Deadams ün 1241
Klad:Jenavans Lisladeänik
Klad:Poedans Lisladeänik
Klad:Yegeds vipabik